Vastu võetud humanitaarteaduste ja kunstide valdkonna nõukogu 15.04.2020 otsusega nr 8

# DOKTORANTIDE ATESTEERIMISE KORD

**TÜ HUMANITAARTEADUSTE JA KUNSTIDE VALDKONNAS**

Lähtudes Tartu Ülikooli õppekorralduseeskirja peatükist „V.5. Doktorantide atesteerimine“, kehtivad humanitaarteaduste ja kunstide valdkonnas järgnevad doktorandi edasijõudmise hindamise kriteeriumid.

1. Atesteerimiskomisjon arvestab otsuse tegemisel õppeainete läbimisel saadud ainepunkte ja atesteerimisel teadustöö eest antavaid ainepunkte.

2.1. Doktorandi edasijõudmist teadustöös hinnatakse tema individuaalplaani alusel ning pidades silmas doktoriõppe leppe täitmist.

2.2. Atesteerimiskomisjon annab atesteerimisotsuses doktorandile kirjalikku tagasisidet.

3.Doktorandi edasijõudmist teadustöös arvestades lähtutakse alljärgnevatest kriteeriumitest:

3.1. doktoritöö valmimisaste;

3.2. doktoritööga seotud teemal avaldatud publikatsioonid, mis on nimetatud doktorikraadi andmise korra punktis 16;

3.3. osalemine doktoritööga seotud erialastel konverentsidel ja seminaridel, mille puhul hinnatakse nende taset ning doktorandi panust (ühe õppeaasta jooksul mitte rohkem kui 10 EAP ulatuses);

3.4. muu doktoritööga seotud teadustegevus (lõputööde juhendamine, ülikooliväline praktika, osalemine teadusprojektides, uute meetodite omandamine jmt – ühe õppeaasta jooksul mitte rohkem kui 6 EAP ulatuses).

3.5. kriteeriumid 3.1. ja 3.2. on prioriteetsed ning nende täitmist võetakse esmajoones arvesse.

4. Doktorandi esimese aasta teadustööd hinnatakse järgmiselt:

4.1. esimese õppeaasta esimese semestri lõpus toimuval atesteerimisel kuni 20 EAP-ga tingimusel, et on valminud vähemalt ühe artikli läbitöötatud kavand või monograafia ühe peatüki kavand;

4.2. esimese õppeaasta lõpus toimuval atesteerimisel kuni 20 EAP-ga tingimusel, et on valminud vähemalt ühe teadusartikli avaldamiskõlbulik käsikiri või monograafia materjal, mis moodustab vähemalt 1/5 töö planeeritud mahust.

5. Alates teisest õppeaastast hinnatakse doktorandi aastast teadustööd 40 EAP-ga, kui:

5.1. teise õppeaasta lõpuks on valminud vähemalt 1/2 monograafiast või kaks teemakohast doktoritöö kaitsmisel kvalifitseeruvat teadusartiklit, millest üks on avaldamiskõlbulik käsikiri ja teine on toimetuse poolt ametlikult avaldamiseks vastu võetud;

5.2. kolmanda õppeaasta lõpuks on valminud vähemalt 3/4 monograafiast ning üks teemakohane doktoritöö kaitsmisel kvalifitseeruv teadusartikkel, mis on toimetuse poolt ametlikult avaldamiseks vastu võetud; või kaks teemakohast doktoritöö kaitsmisel kvalifitseeruvat teadusartiklit, mis on avaldamiseks vastu võetud;

5.3. neljanda õppeaasta lõpuks on valminud doktoritöö kaitsmisele esitatav käsikiri.

6.1. Atesteerimiskomisjon on otsustusvõimeline, kui koosolekul osaleb vähemalt kolm hääleõiguslikku atesteerimiskomisjoni liiget. Komisjoni liikmetel on doktorikraad või sellele vastav kvalifikatsioon.

6.2.Vähemalt üks komisjoni liige on väljastpoolt õppekava haldavat instituuti või kolledžit.

6.3. Kui atesteerimiskomisjoni liige on mõne atesteeritava doktorandi juhendaja, taandab ta end selle doktorandi puhul atesteerimisotsuse langetamisest ning atesteerimiskomisjoni kvoorum väheneb ühe võrra.

6.4. Kui atesteeritavate doktorantide õppekava programmijuht ei ole komisjoni liige, osaleb ta atesteerimisel sõnaõigusega.

6.5. Atesteerimiskomisjonile määratakse sekretär, kes protokollib komisjoni otsuseid. Sekretär ei pea olema akadeemiline töötaja.

6.6. Atesteerimiskomisjoni esimees võib jaotada komisjoni liikmete vahel töökoormust, lastes komisjonil töötada erinevates koosseisudes (kõigis koosseisudes peab kohal olema välisliige).

6.7. Atesteeritavale doktorandile määratakse komisjoni liikmete hulgast retsensent, kes kommenteerib komisjonile doktorandi poolt ette saadetud materjale.

7.1. Doktorant esitab vähemalt kaheksa tööpäeva enne atesteerimise kuupäeva atesteerimiskomisjonile enda ja juhendaja(te) allkirja(de)ga kinnitatud aruande individuaalplaani täitmise kohta, juhendaja(te)ga kooskõlastatud juhendamispäeviku sissekanded, valminud artikli(te) ja/või monograafia peatüki(/-kide) käsikirja(d) ning individuaalplaanist lähtuva järgmise õppeaasta (esimese õppeaasta esimese semestri lõpus toimuvaks atesteerimiseks teise semestri) tegevuskava ja sisestab need õppeinfosüsteemi.

7.2. Juhendaja ja doktorandi koostööd kajastab juhendamispäevik. Individuaalsed juhendamiskohtumised peavad toimuma vähemalt kaks korda semestris.

7.3. Atesteerimiskomisjon hindab atesteerimisaruande ja doktorikoolide poolt esitatava arvestuse alusel doktorandi osalemist humanitaarteaduste doktorikoolide üritustel, mida arvestatakse kas õppe- või teadustöö osana.

8.1. Atesteerimisest võtavad osa doktorandid ja nende juhendajad. Kui juhendaja ei saa osaleda, esitab ta oma kirjaliku hinnangu doktorandi edenemisele teadustöös atesteerimiskomisjoni esimehele ja juhendatavale hiljemalt atesteerimiskoosoleku alguseks. Mõjuvatel põhjustel võib atesteerimiskomisjon doktorandi taotlusel anda doktorandile loa koosolekul mitte osaleda.

8.2. Atesteerimiskomisjon võimaldab doktorandil anda tagasisidet koostööle juhendajaga ilma juhendaja juuresolekuta või kirjalikult.

8.3. Atesteerimiskomisjon võimaldab juhendajal anda tagasisidet koostööle doktorandiga ilma doktorandi juuresolekuta või kirjalikult.

8.4. Atesteerimiskomisjoni esimees annab juhendajatele tagasisidet juhendamiskohtumiste kokkuvõtete, atesteerimisaruannete ning doktorantide tagasiside põhjal.

8.5. Atesteerimisel ilmnenud üldisemat laadi probleemidest doktoriõppes informeerib programmijuht struktuuriüksuse juhti.

9. Doktorandi tulemusstipendium määratakse doktoriõppe eest vastutava prodekaani korraldusega atesteerimiskomisjoni ettepanekul. Atesteerimiskomisjon arvestab doktorandi juhendaja ja töö vahetu korraldaja hinnangut, kas ülikoolis töölepinguga töötava doktorandi tööülesanded toetavad tema õpinguid.

10. Doktoriõpingute jooksul võib doktorandile teadustöö eest anda kokku maksimaalselt 180 EAP-d, millest 20 EAP-d saab doktorant doktoritöö kaitsmisel.

11. Käesolev kord jõustub 15. aprillil 2020.